Neuvoston asetuksen N:o 17 19 artiklan 3 kohdan mukainen tiedonanto(1)

Asia COMP/37.557 - Eurex

(2000/C 231/02)

I Ilmoitus

Deutsche Börse AG (jäljempänä "DB") ja SWX Swiss Exchange (jäljempänä "SWX") (jäljempänä "osapuolet") ovat 1. heinäkuuta 1999 ilmoittaneet komissiolle luoneensa yhteisyrityksen Eurexin, joka on sähköiseen kaupankäyntiin perustuva rajatylittävä rahoitusjohdannaispörssi. Osapuolet ovat pyytäneet puuttumattomuustodistusta tai poikkeuslupaa EY:n perustamissopimuksen 81 artiklan 3 kohdan nojalla. Tässä tiedonannossa ei oteta kantaa siihen, onko järjestely 82 artiklan mukainen.

II Asianomaiset yritykset

DB on Frankfurtin arvopaperipörssin (/Frankfurter Wertpapierbörse) holdingyhtiö. Se tarjoaa useita erilaisia rahoituspalveluja (esimerkiksi osakkeiden ja velkakirjojen listalle ottaminen, maksu- ja selvitysjärjestelmät ja tiedonvälitys).

SWX on voittoa tavoittelematon yhdistys, joka hoitaa Sveitsin sähköisen arvopaperipörssin toimintaa. Se tarjoaa samanlaisia palveluja kuin DB.

Eurex on korvannut Deutsche Börse Terminmarkt GmbH:n (jäljempänä "DTB") ja Swiss Options and Futures Exchangen (jäljempänä "Soffex") ja käy nyt kauppaa DTB:n ja Soffexin aiemmin hoitamilla johdannaissopimuksilla sekä uusilla johdannaissopimuksilla.

III Ilmoitetut sopimukset

Eurexin muodostaa kolme oikeushenkilöä: Eurex Zürich AG, Eurex Frankfurt AG ja Eurex Clearing AG.

a) Eurex Zürich hoitaa Sveitsin johdannaiskauppoja, ja se on SWX:n ja DB:n yhteisessä omistuksessa.

b) Eurex Frankfurt hoitaa Saksan johdannaiskauppoja, ja on Eurex Zürichin kokonaan omistama tytäryhtiö.

c) Eurex Clearing vastaa Eurex Zürichin ja Eurex Frankfurtin selvitystoiminnoista, ja se on Eurex Frankfurtin kokonaan omistama tytäryhtiö.

Samat henkilöt kuuluvat Eurex Frankfurtin ja Eurex Zürichin hallitukseen ja hallintoneuvostoon, minkä lisäksi DB:llä on ylimääräinen paikka Eurex Zürichin hallintoneuvostossa. Kaikkien näiden kolmen yksikön keskeisistä päätöksistä osa edellyttää osakkeenomistajien yksimielisyyttä: nämä päätökset liittyvät perustavanlaatuisiin rakennekysymyksiin, kuten liiketoiminnan organisointiin, sovittujen velvoitteiden muuttamiseen tai haarakonttorien ja tytäryhtiöiden perustamiseen.

DB on myöntäntyt SWX:lle tietokoneohjelmiensa käyttämiseen toistaiseksi voimassa olevan luvan, joka ei kuitenkaan ole yksinoikeus; molemmat osapuolet ovat sitoutuneet kehittämään ohjelmistoja sekä jakamaan kolmansilta osapuolilta saadut tulot.

Lisäksi osapuolet ovat sopineet, etteivät ne osakkeenomistajien sopimuksen ajan tarjoa suoraan eivätkä välillisesti johdannaistuotteiden palveluja lukuun ottamatta Eurexia. Tämä kilpailun kieltävä sopimus on voimassa viisi vuotta, ja sitä jatketaan automaattisesti toisen viisivuotiskauden ajan, ellei jompikumpi osapuoli sanoudu irti sopimuksesta vuoden irtisanomisajalla.

IV Merkitykselliset markkinat

Osapuolten mukaan Eurex toimii kahdella alalla:

i) vakioiduilla johdannaisilla käytävä kauppa, mukaan lukien uusien tuotteiden kehittäminen; ja

ii) vakioitujen johdannaisten selvitys.

i) Johdannaisilla käytävä kauppa

Eurex tarjoaa mahdollisuuden osake-, indeksi-, rahamarkkina- tai pääomamarkkinatuotteisiin perustuvien vakioitujen johdannaisten (optioiden ja futuurien) kauppaan.

Osapuolten mukaan merkitykselliset tuotemarkkinat jakautuvat neljään erilliseen lohkoon: johdannaistuotteet, jotka perustuvat i) DB:een, SWX:iin tai Helsingin arvopaperipörssiin (jäljempänä "HEX") listautuneisiin osakkeisiin, ii) yksinomaan DB:een, SWX:iin tai HEX:iin listautuneiden osakkeiden osakeindekseihin, iii) osakeindekseihin, jotka eivät perustu yksinomaan DB:een tai SWX:iin listautuneisiin osakkeisiin ja iv) tiettyihin korkoihin (esimerkiksi Bund-futuuri).

Vaikka teoriassa on mahdollista, että muut pörssit siirtyisivät hoitamaan Eurexin välittämien johdannaisten kauppaa, osapuolten mukaan se ei ole todennäköistä, sillä pörssissä vaihdettavien rahoitusjohdannaisten ostajat ja myyjät käyvät aina kauppaa siellä, missä tuotteilla on suurin likviditeetti. DB:een, SWX:iin ja HEX:iin listautuneisiin osakkeisiin perustuvien osakejohdannaisten ja osakeindeksijohdannaisten likviditeetti on useimmiten suurin juuri Eurexissa.

Sitä vastoin osapuolet katsovat, että muut johdannaispörssit voivat kilpailla Eurexin kanssa korkojohdannaisten markkinoilla, sillä ne voivat helpommin tarjota tarvittavan likviditeetin.

Osapuolet väittävät, että toisin kuin pörssissä vaihdettavat johdannaiset, OTC-johdannaiset eivät ole vakioituja, minkä vuoksi ne eivät sovellu suurten ostaja- ja myyjäryhmien kaupankäynnin kohteeksi. OTC-johdannaiset ovat kuitenkin joustavia instrumentteja, joista usein sovitaan tapauskohtaisesti. Tämän vuoksi OTC-johdannaisten voidaan osapuolten mukaan kuitenkin katsoa olevan pörssissä vaihdettavien tuotteiden korvaavia tuotteita.

Osapuolet katsovat, että aikavyöhykkeiden välisten aikaerojen vuoksi Eurexin palveluja voivat käyttää vain rajoitetusti ne käyttäjät, joiden toimiinta-aika on eri kuin Eurexin toiminta-aika. Osapuolet myöntävät, että aika, jolloin muiden finanssikeskusten (New York, Tokio, Hongkong) välittäjät voivat toimia Euroopassa, on liian lyhyt, jotta se toimisi todellisena vaihtoehtona. Näin ollen osapuolet katsovat, että merkityksellinen maantieteellinen markkina-alue rajoittuu Eurooppaan.

ii) Johdannaisten selvitystoiminta

Eurex toimii vastapuolena ostajalle ja myyjälle ja ottaa riskin siitä, että jompikumpi osapuolista ei suoriudu velvoitteistaan. Tätä palvelua tarjotaan ainoastaan niiden tuotteiden yhteydessä, joilla käydään kauppaa Eurexissa.

Vaikka teoriassa myös muut yritykset voivat tarjota selvityspalveluja, ei markkinoille osapuolten mukaan todennäköisesti tule uutta toimijaa.

Osapuolten mukaan selvityspalvelut liittyvät siihen, millaisten johdannaisten selvityksestä kulloinkin on kyse. Näin ollen ne katsovat, että koska johdannaiskaupan merkitykselliset maantieteelliset markkinat ovat Euroopan laajuiset, myös selvityspalvelujen markkina-alue on Eurooppa.

V Merkitykselliset lähimarkkinat, joilla emoyhtiöt toimivat

Osapuolet kertovat toimivansa tietyillä Eurexin toiminta- alueen lähimarkkinoilla. Näitä markkinoita ovat arvopaperien (osakkeiden ja velkakirjojen) listaus ja nillä kaupankäynti, optiotodistusten listaus ja niillä kaupankäynti, sähköisten pörssijärjestelmien markkinat ja markkinatietojen myyntimarkkinat.

i) Arvopaperien listaus ja niillä kaupankäynti

Osapulotet pitävät listauspalvelujen markkinoita maailmanlaajuisina ns. blue chip -osakkeiden osalta, joiden riski on alhainen (mukaan lukien niiden pörsseissä listatut arvopaperit), sillä suuret kansainväliset yritykset voivat pyrkiä listautumaan useammassa kuin yhdessä suuressa pörssissä. Eri puolilla maailmaa toimivat pörssit voivat helposti tarjota näille yrityksille listauspalvelujaan edellyttäen, että kullekin pörssille asetetut oikeudelliset edellytykset täyttyvät. Osapuolten mukaan yritykset, joiden liiketoiminta on pääasiassa kansallista, listautuvat ainoastaan kansallisissa pörsseissä. Näin ollen maantieteelliset markkinat ovat kansalliset. Osapuolet katsovat Saksan ja Sveitsin valtioiden liikkeeseen laskemien arvopaperien (jotka ovat monien Eurex-johdannaisten kohde-etuuksia) listauspalvelujen markkinoiden olevan kansalliset.

Osapuolet katsovat blue chip -osakkeiden (ja niiden pörsseissä listattujen arvopaperien) kaupankäynnin maantieteellisiksi markkinoiksi koko Euroopan. Yritysten, joiden liiketoiminta on pääsiassa kansallista ja jotka ovat listautuneet ainoastaan yhdessä pörssissä (mukaan lukien osapuolten pörsseissä listatut yritykset), arvopaperien kauppa on kansallista. Osapuolet kastsovat Saksan ja Sveitsin valtioiden liikkeeseen laskemien arvopaperien kaupan olevan Euroopan laajuista.

ii) Optiotodistusten listaus ja niillä kaupankäynti

Osapuolet tarjoavat osakkeille, osakekoreille, osapuolten pörsseissä listattuina olevien yritysten osakeindekseille, valuutoille tai keskuspankkikoroille perustuvien optiotodistusten listaus- sekä osto- ja myyntipalveluja. Vaikka optiotodistukset voivat (kohde-etuudesta riippuen) muistuttaa vakioituja optioita, osapuolet eivät katso niiden olevan täysin johdannaisten korvaavia tuotteita. Tämä johtuu siitä, että toisin kuin optioiden kohdalla selvitysoikeus muodostuu optiotodistusten liikkeeseenlaskijaa kohtaan eikä myyjää kohtaan. Vakioitujen optioiden ja optiotodistusten, joilla on sama kohde-etuus, välillä on kuitenkin jonkin verran korvattavuutta.

Vaikka teoriassa muut pörssit voivat ryhtyä tarjoamaan osapuolten pörssien käsittelemien optiotodistusten listaus- ja kauppapalveluja, osapuolten mukaan se on epätodennäköistä kyseisen tuotteen likviditeetin vuoksi. Osakkeiden ja osakeindeksien likviditeetti on paras siinä pörssissä, missä niiden kohde-etuus on listattu. Tämän vuoksi on mahdollista, että useammassa pörssissä noteerattujen blue chip -osakkeiden optiotodistukset on listattu ja kaupankäynnin kohteina niissä pörsseissä, joissa myös niihin liityvät arvopaperit on listattu.

Osapuolet katsovat pörsseihinsä listautuneisiin blue chip -osakkeisiin (blue chip -osakeindekseihin) perustuvien optiotodistusten markkinoiden olevan Euroopan laajuiset. Tämä johtuu suurelta osin aikaeroista. Kotimaisiin osakkeisiin perustuvien optiotodistusten markkinat ovat osapuolten mielestä kansalliset.

iii) Sähköisten pörssijärjestelmien tarjoaminen

Osapuolet joko toimivat täysin automaattisen välityksen mahdollistavien sähköisten pörssijärjestelmien tietokoneohjelmiin liittyvien lisenssien myöntäjinä tai ovat mahdollisesti aloittamassa toiminnan tällä alalla. Niiden mukaan merkitykselliset tuotemarkkinat ovat sähköisten johdannaispörssiohjelmistojen markkinat. Markkinoilla on useita eri kilpailijoiden kehittelemiä tuotteita.

Useita näistä järjestelmistä voidaan käyttää kansallisten rajojen ulkopuolella, minkä vuoksi osapuolet pitävät näitä markkinoita vähintään Euroopan laajuisina.

iv) Markkinatietojen myynti

Osapuolet myyvät myös pörssimarkkinatietoja kolmansille osapuolille. DB vastaa Eurex-tiedon myynnistä. Osapuolet myyvät reaaliaikaista hintatietoa, viivästettyä tietoa, päivän päätöstietoa ja historiallista tietoa.

Osapuolten mukaan tiedon sisällöstä riippuen reaaliaikaisen ja viivästetyn tiedon sekä päivän päätöstiedon tuotemarkkinat ovat joko Euroopan laajuiset tai kansalliset. Historiallisten tietojen markkinoiden laajuus riippuu tietosisällöstä.

VI Osapuolten väitteet 81 artiklan 1 kohdan soveltumattomuudesta

Osapuolten mukaan Eurex Zürich on täysitoiminen yhteisyritys. DB:llä ja SWX:llä on siinä yhteinen määräysvalta ja kaikki tärkeimmät strategiset päätökset edellyttävät yksimielisyyttä. Eurex Zürichillä on yritysjohto, joka on omistautunut sen toiminnalle (rahoitus, henkilöstö, varallisuus, lisenssit ja teknologia). Osapuolet mainitsevat myös, että Eurex Zürich toimii markkinoilla riippumattomasti ja voi kehittää tuotteitaan. Nyt kyseessä oleva toiminta ei kuitenkaan kuulu yrityskeskittymien valvonnasta annetun neuvoston asetuksen N:o (ETY) 4064/89 soveltamisalaan, sillä osapuolet eivät täytä asetuksessa asetettuja rajoja. Lisäksi ne katsovat, että asetuksen N:o (ETY) 4064/89 22 artiklan 1 kohdan mukaisesti yhteisyrityksestä tehdyn komission arvion olisi rajoituttava niihin riskeihin, joita osapuolten kilpailun yhteensovittaminen mahdollisesti aiheuttaa tässä tapauksessa lähimarkkinoille.

Tarjotessaan arvopaperien listauspalveluja ja käydessään niillä kauppaa osapuolet toimivat niiden markkinoiden lähimarkkinoilla, joilla Eurex toimii (esimerkiksi sellaisten johdannaisten välityspalvelut, joissa kohde-etuus muodostuu osakkeista, indekseistä tai valtion liikkeeseenlaskemista arvopapereista).

Osapuolet eivät toimi Eurexin kanssa samoilla merkityksellisillä markkinoilla, sillä niiden välittämät tuotteet ovat sekä rakenteeltaan että tehtävältään erilaisia. Osapuolet käyvät kauppaa ainoastaan sellaisilla osakkeilla ja valtion velkakirjoilla, jotka ovat tietyn tyyppisten johdannaisten (esimerkiksi osakejohdannaisten) kohde-etuuksia.

Vaikka niiden arvopapereiden listaus- ja kaupankäyntipalvelujen markkinoiden, joilla osapuolet toimivat, ja johdannaismarkkinoiden, joilla Eurex toimii, välillä on yhteyksiä, näiden markkinoiden välillä on merkittäviä eroavaisuuksia. Merkittävimpänä erona on, että Eurex voi osapuolista poiketen kehittää omia tuotteitaan, mutta osapuolet voivat tarjota vain kolmansien tarjoamiin tuotteisiin liittyviä palveluja. Osapuolet eivät voi vaikuttaa siihen, minkätyyppisiä arvopapereita ne noteeraavat, eivätkä ne voi estää tietyt lakisääteiset edellytykset täyttäviä liikkeeseenlaskijoita listautumasta. Osapuolilla ei myöskään ole integroitua selvityspalvelua, jonka Eurex tarjoaa. Osapuolet toimivat arvopapereiden ostajien ja myyjien välityspalveluna, kun taas Eurex toimii sopimusosapuolena. Lisäksi osapuolet ovat osakkeenomistajien sopimuksen ajaksi sopineet lopettavansa johdannaistuotteiden palvelujen suoran ja välillisen tarjoamisen Eurexia lukuun ottamatta. Näin pyritään lopettamaan Eurexin ja osapuolten välinen kilpailu. Samalla sopimuksella rajoitetaan osapuolten välistä koordinointimahdollisuutta.

Optiotodistusten listaus- ja kaupankäyntipalvelujen osalta osapuolten kilpailun yhteensovittamisen mahdollisuus on erittäin pieni, sillä osapuolilla on vain vähän vaikutusta optiotodistusten ehtoihin.

Riski, että osapuolet tekisivät kilpailusopimuksia sähköisten pörssijärjestelmien alalla, on erittäin pieni, sillä markkinoilla toimii useita tarjoajia. Vastaava riski on pieni myös markkinatietojen myynnin markkinoilla, sillä osapuolet tarjoavat luonteeltaan hyvin erilaista tietoa.

VII Tiedonanto

Komissio aikoo suhtautua myönteisesti ilmoitettuihin sopimuksiin. Tätä ennen komissio kuitenkin antaa asianomaisille mahdollisuuden esittää huomautuksensa kuukauden kuluessa tämän tiedonannon julkaisemisesta Euroopan yhteisöjen virallisessa lehdessä. Huomautukset voidaan lähettää faksitse (numeroon (32-2) 296 98 07) tai postitse viitteellä COMP/37.557/D-1 varustettuna osoitteeseen: Euroopan komissio Kilpailun pääosasto (DG COMP)

Linja D - Yksikkö D1

Rue de la Loi/Wetstraat 200 B - 1049 Bruxelles/Brussel .

(1) EYVL 13, 21.2.1962, s. 204/62.